  Анжелика Тихонова корреспондент Удмуртиысь кибашлыослэн мунёоссы Пермь шаерысь Кудымкар карын ортчем Йӧскалык шудонъя но шудон лулчеберетъя «Акань» XII улосвылкуспо фестиваль улсын «Акань-2020» адӟытон-вожвылъяськонын вормисьёс пӧлы сюризы. Со сярысь Кудымкарысь Лулчеберетъя но ужъя центрлэн «Вконтакте» мерлыко вотэсысь бамаз ивортӥзы. Вожвылъяськон онлайн амалэн ньыль номинациосъя ортчиз: «Акань - в национальном костюме», «Акань – сувенир» яке «Акань - украшение», «Интерьерная кукла» но «Сюжетная кукольная композиция». Ужъёсты вить пӧртэм арлыдъя но ӧнерлыкъя категориосъя дунъязы. Удмуртиысь усточиос куинь нырысетӥ интыосты басьтӥзы. «Акань – в национальной костюме» но «Сюжетная композиция» номинациосын 15 ареслэсь бадӟымъёс пӧлын Вотка ёросысь Новый каргуртысь Татьяна Чепкасовалэн «Басок нывка» но «На ярмарку» ужъёсыз висъяськизы. «Интерьерная игрушка» номинациын ӧнерчиос пӧлын Шарканысь Кибашлыослэн юртысьтызы Юлия Макаровалэн горд сюйлэсь «Рыбачка» ужез вормиз. Удмуртиысь кибашлыослэн вормисьёс но призёръёс пӧлы сюрем ужъёссы 8 фото Нош тужгес трос дипломъёс Алнаш ёросысь Надежда Рябчиковалэн ужъёсыз басьтӥзы. Ӧнерчилэсь «Молодая семья» ужзэ кыкетӥ степенё дипломен пусйизы, озьы ик «Зимняя прогулка» но «Бабка и дедка» ужъёсызлы куинетӥ инты сётӥзы. Мунёоосыз сярысь ӧнерчи ивортодэтъя «Удмуртия» агентстволэн корреспондентэзлы вераз. Ваньмыз соос Алнаш ёрос мунёлэн конструкциезъя лэсьтэмын – пужым вай бордын. Котькуд мунё – со удмурт дӥсен дӥсям пужым вай. <…> Мон, мунё огназ медаз сылы шуыса, кузъёс лэсьтыны яратӥсько. Мынам котьку но трос нылпиё яке одӥг-кык нылпиё ке но семья луэ. Эшшо ӵемысь нылкышно фигураосты ныпьетын пичи нылпиен лэсьтӥсько на, кызьы вашкала дыръя пиналъёсты нуллӥзы Надежда Рябчикова, Алнашысь Кибашлыослэн юртысьтызы калык шудонъя валтӥсь методистНадежда Рябчикова сомында ужзэ пусъёзы шуыса ӧй малпа вал шуэ, уго Удмуртилэсь палэнын ортчись вожвылъяськонъёсын ӵемысь ӟуч мунёос возьматэмын луо. Соос удмурт мунёлэсь воксё мукетэсь. Соин ик ӧнерчи ужъёссэ уз валалэ шуыса курда вылэм. Но удмурт, сыӵе традиционной амалэн быдэстэм, мунёос но тодманы луоноесь вылӥллям: костюмзы, образзы рос-прос лыдӟиське, со калык, традиционной, мунё шуыса адӟиське. Мон шумпотӥсько, удмурт мунёез но дунъяло шуыса Надежда Рябчикова, Алнашысь Кибашлыослэн юртысьтызы калык шудонъя валтӥсь методистСо сяна, Удмуртиысь эшшо кыкез кибашлыос куинетӥ степенё дипломъёс басьтӥзы на. Жюрилэн ёзчиосыз Якшур-Бӧдьяысь декоративно-прикладной искусствоосъя но киужъя центрысь Людмила Щиновалэсь «Кукла-солдатка» ужзэ но Шарканысь Кибашлыослэн юртысьтызы Лариса Кутергиналэсь черс вылысь удмурт сюан дэремен мунёзэ дунъязы. Пусъём, фестиваль улсын вожвылъяськонэ 6 аресысен 78 аресозь 97 кибашлыос пыриськизы. Радъясьёслы 160-лэсь трос ужъёс дунъяны вуизы. Тодэ вайытом, Удмуртиын та нуналъёсы чеберлыко куэм басмаосъя «Этника: перезагрузка» творчествоя лаборатория ужа. Тегъёс: Лулчеберет Удмуртия вожвылъяськон кибашлыос киуж  